
Sülysáp Város Önkormányzata Képviselő-testületének
2016. április 18-án tartandó munkaterv szerinti ülésére

10. napirendhez
Tárgy: Gyermekek napközbeni ellátásának biztosítása a nyári szünidőben
Tisztelt Képviselő-testület!
Természetes módon évről évre jelentkezik az a szülői igény, hogy a gyermekek napközbeni ellátása a nyári szünidőben is biztosított legyen, hiszen sok család nem tudja megoldani a két és fél hónapos időszakban a gyermekek elhelyezését.

A gyermekek védelméről és a gyámügyi igazgatásról szóló 1997. évi XXXI. törvény szerint a gyermekek napközbeni ellátása a személyes gondoskodás keretébe tartozó gyermekjóléti alapellátás, melynek biztosítása önkormányzati feladat.
A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük, munkaerő-piaci részvételt elősegítő programban, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. 
A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik.

A gyermekek védelmének helyi rendszeréről szóló 12/2010. (VIII. 26.) önkormányzati rendeletünk alapján önkormányzatunk a gyermekek napközbeni ellátását saját fenntartású bölcsőde, óvoda és általános iskolai napközi, valamint igény esetén a nyári szünidő négy hetében, naponta 8.00 és 16.30 között alternatív napközbeni ellátás (a továbbiakban: nyári napközi) útján biztosítja.    

A probléma – tekintve, hogy a bölcsőde és az óvoda csak nagyon rövid időre zár be – főként az iskolás gyermekeket érinti, és nehezíti a helyzetet, hogy amióta az általános iskolák kikerültek az önkormányzat fenntartásából, nem (mi) rendelkezünk az ellátáshoz szükséges humánerőforrással. Sajnálatos módon ezt a helyzetet a jogalkotó máig sem rendezte, így évről évre a KLIK Nagykátai Tankerületéhez, illetőleg a helyi iskolaigazgatókhoz fordulunk az együttműködés reményében.

Szerencsére az elmúlt évek alatt nagyon pozitív tapasztalataink voltak e téren, és minden évben – így idén is – segítséget kapunk a pedagógusoktól a gyermekek ellátásában, mégpedig díjmentesen, csupán az általuk szervezendő programok dologi költségeihez kell forrást biztosítanunk. (A gyermekek étkezését az új szabályok szerint ugyanúgy kell biztosítani, mint iskolaidőben, tehát az ingyenesen étkezők, nyáron is 100 % kedvezménnyel étkezhetnek, a fizetősek pedig fizetik a szokásos térítési díjat.) 
A fenti együttműködés az tanévzárást követő négy hétre szól, a további időszakra vonatkozóan igyekszünk környékbeli civil szervezetekkel felvenni a kapcsolatot, annak érdekében, hogy a nyári programjaikat meghirdethessük a családok számára.
Javasolom, hogy az általános iskolákkal együttműködésben megszervezendő nyári napközi lebonyolításához biztosítsunk 200.000 Ft forrást.
…/2016. (IV. 18.) ÖKT határozati javaslat

Sülysáp Város Önkormányzatának Képviselő-testülete a Gyvt. 41. § alapján a gyermekek napközbeni ellátásának a nyári szünidőben való biztosítása érdekében az általános iskolákkal együttműködve nyári napközit szervez a tanévzárást követő négy hétben, amihez 200.000 Ft összegű támogatást biztosít a költségvetés általános tartalék keretének terhére.
A nyári napköziben való részvétel ingyenes, csupán az étkezésért kell fizetni, a gyermekre egyébként vonatkozó étkezési térítési díjnak megfelelő összeget.

Sülysáp, 2016. április 8.

